b'\n_START_ARTICLE_\nUlrike Maier\n_START_SECTION_\nKarriere\n_START_PARAGRAPH_\nAllerede 17 \xc3\xa5r gammel tok Ulrike Maier sine f\xc3\xb8rste poeng i verdenscupen. Til \xc3\xa5 begynne med kj\xc3\xb8rte hun utelukkende slal\xc3\xa5m, men spesialiserte seg senere innen storslal\xc3\xa5m og super-G. Gjennombruddet kom i sesongen 1987/88, da hun fikk sin f\xc3\xb8rste pallplassering. Den f\xc3\xb8rste verdenscupseieren lot likevel vente p\xc3\xa5 seg lenge. _NEWLINE_Temmelig overraskende gikk hun til topps i super-G under VM 1989. F\xc3\xb8rst senere ble det kjent at hun p\xc3\xa5 dette tidspunktet var gravid i tredje m\xc3\xa5ned. To \xc3\xa5r senere, under VM 1991 i Saalbach-Hinterglemm lyktes det henne \xc3\xa5 forsvare tittelen. I tillegg tok hun s\xc3\xb8lv i storslal\xc3\xa5m._NEWLINE_F\xc3\xb8rst etter at hun var blitt dobbelt verdensmester vant Ulrike Maier sin f\xc3\xb8rste verdenscupseier i november 1992. Hun vant totalt fem verdenscupseire i l\xc3\xb8pet av karrieren, den siste i januar 1994, bare en uke f\xc3\xb8r hun d\xc3\xb8de.\n_START_SECTION_\nUlykken\n_START_PARAGRAPH_\n29. januar 1994 falt Ulrike Maier i verdenscuprennet i utfor i Garmisch-Partenkirchen, krasjet i en stolpe, og d\xc3\xb8de av skadene hun p\xc3\xa5dro seg.'